Broneeringuinfo kogumise vajalikkust tõestas ka selle võime aidata asjaomastel ametiasutustel tuvastada suure riskiga reisijaid, kes on õiguskaitseasutustele muidu tundmatud. Lisaks on säilitatavate (varasemate) PNR-andmete kasulikkust illustreerinud arvukad näited, mille puhul see teave oli väga oluline kõrgetasemeliste terrorismivastase võitluse juhtumite lahendamiseks mitte ainult USAs, vaid ka ELis.

Hindamismeeskonnad on arutanud erinevaid viise, kuidas broneeringuinfot kasutatakse terroriaktide ja nendega seotud kuritegude ning teatavate muude piiriüleste kuritegude ennetamiseks, avastamiseks, uurimiseks ja nende eest vastutusele võtmiseks. Ühine hindamine kinnitas, et broneeringuinfo sisaldab elemente, mis ei ole muude vahendite kaudu kättesaadavad, ning eelkõige ei ole võimalik leida broneeringuinfos sisalduvat teavet mis tahes muud liiki andmekogumise kaudu.

Ameerika Ühendriikide (edaspidi „USA“) ja Euroopa Liidu vaheline leping, milles käsitletakse broneeringuinfo kasutamist ja edastamist Sisejulgeolekuministeeriumile, jõustus 1. juulil 2012. Lepingu artikli 23 lõikes 1 on sätestatud, et lepinguosalised hindavad käesolevat lepingut ühiselt neli aastat pärast selle jõustumist.

Hindamismeeskonnad arutasid ka Euroopa Kohtu arvamust 1/15 kavandatava ELi-Kanada broneeringuinfo lepingu kohta.

Järeldused

Ühine hindamine on selgelt näidanud lepingu lisaväärtust ja operatiivset tõhusust võitluses terrorismi ja raske rahvusvahelise kuritegevuse vastu. Hindamise käigus esitatud näited on näidanud, et broneeringuinfo, sealhulgas varasem broneeringuinfo, mis on ainulaadne andmekogum, on olnud otsustava tähtsusega terroristidest välisvõitlejate tagasipöördumise takistamisel ning eelkõige uimastikuritegude ja laste ekspluateerimise vastu võitlemisel. Peale selle on lepingu eesmärgid kooskõlas rahvusvaheliste kohustustega koguda, töödelda ja analüüsida broneeringuinfot tõhusa piirikontrolli eesmärgil, et vältida terroristide reisimist, aidata leida seoseid organiseeritud kuritegevusega seotud isikute vahel ning esitada süüdistusi terrorismi ja organiseeritud kuritegevuse eest.

Komisjon tunnustab jõupingutusi, mida USA on alates 2012. aastast teinud lepingu nõuete täitmiseks nii tehnilistes kui ka korralduslikes aspektides, ning soovitab Sisejulgeolekuministeeriumil jätkata jõupingutusi, et i) piirata broneeringuinfole juurdepääsu õigust omavate kasutajate arvu, ii) täita tundlikele andmetele esitatavaid nõudeid ja kehtestada mehhanismid, mille eesmärk on delikaatsed andmed nende saamise korral kohe kustutada, iii) vaadata läbi vajadus hoida broneeringuinfot mitteaktiivses olekus, iv) täiustada olemasolevaid süsteeme seoses andmete juhtumipõhisele edasijagamisega muudele USA asutustele peale Sisejulgeolekuministeeriumi ja kolmandatele riikidele, v) tagada tagasiside suunatud otsingu tegemise reeglite tulemuslikkuse kohta piirkondlikul ja kohalikul tasandil ning vi) tagada, et konkreetsetel juhtudel lennuettevõtjatele esitatavat nõuet anda Sisejulgeolekuministeeriumile juurdepääs andmetele hinnataks regulaarselt ja rakendataks minimaalselt.

Samal ajal märkis ELi rühm, et vaatamata lepingus sisalduvatele arvukatele kaitsemeetmetele ei ole lepingu mitmed aspektid täielikult kooskõlas Euroopa Kohtu arvamusega 1/15 Kanadaga kavandatava broneeringuinfo lepingu kohta, kuna leping USAga sõlmiti enne, kui kohus oli oma arvamuse esitanud. Need aspektid puudutavad broneeringuinfo säilitamist, tundlike andmete töötlemist, reisijate teavitamist, broneeringuinfo kasutamise eelnevat sõltumatut läbivaatamist, riigisisese jagamise ja andmete edasisaatmise eeskirju, järelevalve sõltumatust ning andmebaaside kasutamist üksnes broneeringuinfo ristkontrolliks seoses terrorismivastase võitluse ja raskete rahvusvaheliste kuritegudega.

Komisjon võtab teadmiseks USA väljendatud seisukoha ja esitatud argumendid. Samuti võtab komisjon teadmiseks, kui tähtsaks USA peab vajadust säilitada varasemat broneeringuinfot.

Seda arvesse võttes on pooled võtnud kohustuse jätkata konstruktiivset dialoogi lepingu rakendamise üle ning töötada edasi ühise läbivaatamise (2015) ja käesoleva hindamise soovituste alusel, võttes arvesse kohtu arvamust kavandatava ELi ja Kanada broneeringuinfo lepingu kohta. Seoses sellega hindab komisjon vajalikke järelmeetmeid, võttes arvesse ka Euroopa Parlamendilt ja nõukogult käesoleva hindamise kohta saadud tagasisidet.

Üldiselt vaatab komisjon kolmandatele riikidele broneeringuinfo edastamist käsitleva ELi välisstrateegia läbi järgmisel aastal.